CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | IMPRESSZUM

B. HUSZTA IRÉN - ÖNÉLETRAJZ

> Hivatalos nevem Balogh Gáborné sz. Huszta Irén. 1957-ben születtem Zsanán, a mérleg jegyében. 2 csecsemőkori betegség következtében mozgáskorlátozottként nőttem fel Szegeden. Iskoláimat is itt végeztem, majd 1980-tól Budapesten éltem, férjemmel. 15 év után jöttem haza – otthonról. A fizikai állapotom romlása már 4 éve kerekesszékbe kényszerített... De a szellemem-lelkem szabad!

> Verset bakfis koromban kezdtem írni, de az abban az időben keletkezett írások elvesztek. (Nem kár értük...) Amikor érzelmeim túlcsordultak, akkor csak a fehér papírral tudtam megosztani gondolataimat... S hogy ne vesszek bele az érzelemáradatba, ösztönösen a kötött, zárt formát, a verset részesítettem előnyben. Később már tudatosan – verstant tanulva és alkalmazva írtam. Azután – 'Pesten – nem nagyon foglalkoztam írással, a családban a férjem volt a költő. Amikor visszaköltöztem Szegedre, és elkezdtem az atomjaira hullott önmagamat, s por-permetté zúzott életemet lassan újra építeni – találtam rá ismét "versíró tollamra". Összeraktam ugyan a "papírhegyeket”, de nem tulajdonítottam jelentőséget verseimnek. Nem is tudta senki rólam, hogy írogatok...

> Egyszer írtam egy verset az egyik barátomnak, és odaadtam neki. Ez volt az első – és eleddig utolsó, nyomtatásban – megjelent művem, ugyanis beletette egyik könyve Utószavába. Ezzel elindult a lavina! Széles ismeretségi körömben mindenki elkezdte írásaimat olvasni – és bíztatni. Olyannyira, hogy összefogtak, és hozzájuttattak első számítógépemhez, hogy kinyomtathassam a verseket. Be is adtam Szegeden egy kötetnyit néhány kiadónak. Az egyik meg is tartotta, mondván, ha lenne pénze rá, kiadná.

> Időközben megint alapjaiban változott meg az életem, többek között nem tudok utánajárni ilyen "kiadási ügyeknek" (sem). Ám az interneten egyre több amatőr-portálon publikálok, s egyre több helyre hívnak a verseimmel, és lényeglátó, segítő szándékú kritikáimmal. Úgyhogy mostanában az ezoterikus pszichológia, az emberi lélek rezdülései, és azok mozgató-rugói, valamit az irodalom – tanulás, olvasás, írás – töltik ki napjaimat, s teszik teljessé életemet.

> ELŐZŐ OLDAL - KÖTET VÉGE

*

NETKÖTET PROGRAM - IRODALMI RÁDIÓ